Oliver Kruuda

Oliver Kruuda (sündinud 27. veebruaril 1967 Põlvas) on Eesti kunagine suurettevõtja.
Kruuda oli Tere AS-i juhatuse esimees ja suuromanik. Talle kuulus enamusosalus 2011. aastal pankrotistunud valdusettevõttes Luterma (endine AS Kalev). Talle kuulub ka hulk osalusi muudes ettevõtetes.

Elulugu

Veterinaaride peres kasvanud Oliver Kruuda on õppinud Nõo Keskkoolis (1982–1984) ja Põlva Keskkoolis (praeguse nimega Põlva Ühisgümnaasium) (1984–1985). Aastatel 1985-1988 õppis veterinaariat Eesti Põllumajanduse Akadeemias.
Aastatel 1994–1998 oli ta AS Tallinna Piimatööstus juhatuse esimees, AS Hiiu Kalur nõukogu liige. 1998–1999 AS Tallinna Piimatööstus nõukogu esimees. 1995–2000 AS-i Kalev nõukogu liige. Aastast 2000 AS Kalev (2007 nimetatud ümber AS-iks Luterma) juhataja. Alates 2009 Tere AS-i juhatuse liige.

Ühiskondlik tegevus

Oliver Kruuda on heldelt raha annetanud Eesti erakondadele, sealhulgas parlamendivälistele. 24. detsembril 2002 annetas tema ettevõte Mailtec Keskerakonnale miljon krooni. 28. veebruaril 2003 annetas Kruuda ettevõte Reformierakonnale pool miljonit krooni.
Ta on olnud Eesti Toiduainetööstuse Liidu president (2005–2009) ja Eesti Tööandjate Keskliidu volikogu liige (1999–2005). Alates 2001. aastast on ta Eesti Suurettevõtjate Assotsiatsiooni liige. 2007–2009 oli ta Eesti Kultuurkapitali nõukogu liige. Alates 2000. aastast on ta Eesti Ratsaspordi Liidu juhatuse liige ning alates 1998. aastast Eesti Käsipalliliidu president.

Oliver Kruuda tegevus Keila-Joa suvilakompleksi erastamisel

13. veebruaril 2003 kuulutas keskerakondlasest rahandusminister Harri Õunapuu välja kirjaliku enampakkumise Keila-Joa suvilakompleksi müügiks alghinnaga 26 miljonit krooni. 18. märtsil 2003 kuulutas Õunapuu enampakkumise võitjaks AS Kalev REC, mille suuromanik oli Oliver Kruuda. Kalev REC ostis kompleksi 52,6 miljoni krooni eest. Kompleksi ostu-müügilepingu riigi ja Kalev REC vahel sõlmis rahandusminister Tõnis Palts septembris 2003.
23. detsembril 2004 ostis perekond Savisaarte ettevõte OÜ Fixor Holding, mille tegevjuht oli Edgar Savisaare poeg Erki Savisaar, Kalev RECilt kunagi kindral Johan Laidonerile kahekorruselise kuulunud heas seisukorras suvila ja selle juurde kuulunud 0,3 ha maad otse mere ääres 500 000 krooni eest. Edgar Savisaar teatas, et ostis selle bürooks või koolituskeskuseks. Kinnisvarahindajate hinnangul oli villa tegelik väärtus 2,5–3 miljonit krooni. OÜ Fixor Holding ise hindas oma aastaaruandes kinnistu maksumuseks 2,639 miljonit krooni. Samuti kinnitas ettevõte aastaaruandes, et ostis kinnistu edasimüümise eesmärgil. Eellepingu Laidoneri suvila ostmiseks sõlmisid Fixor Holding ja Kalev REC juba kevadel 2003, kui Kalev REC veel selle omanik polnud.
21. juulil 2004 ostis Raimo Käole kuulunud ettevõte Marriot OÜ Kalev RECilt Keila-Joa suvilakompleksi kuulunud suvila 500 000 krooni eest ja müüs selle kiirelt edasi, teenides müügist hinnanguliselt 2,5–3 miljonit krooni. Ajal, mil Kruuda ettevõte enampakkumise võitjaks kuulutati, oli Käo elukaaslane Kristiina Ojuland välisminister. Ojuland ise väitis, et ei tea oma elukaaslase äriasjadest midagi.
Septembriks 2005 oli Kruuda müünud ka kõik teised Keila-Joa suvilakompleksi hooned ja teeninud müügist ligi 70 miljonit krooni.

Isiklikku

Oliver Kruuda oli abielus Ruta Kruudaga, kes hukkus helikopteriõnnetuses 10. augustil 2005. Abielust on sündinud kolm last: Gerda, Karl ja Gustav.
Ruta Kruuda mälestuseks on loodud Sihtasutus Ruta Kruuda Fond.
Tema poeg Karl Kruuda on rallisõitja.